Document ID: /fineweb-2-swissfilter-quality_10-filterrobots/filtered/02820.jsonl.gz/154

Pandemija corona virusa koja vlada svijetom zatvorila je klubove i barove u velikom broju država (posebno u Europi). Iako noćni život trenutno gotovo da ne postoji, nadamo se njegovom skorom povratku u naše društvene živote. Do tada, pripremili smo vam kratak pregled noćnog života i njegovih obilježja.
Koji klubovi su vrijedni posjeta?
Odgovor na ovo pitanje nije lako dati, jer Zürich stvarno nudi velik broj zanimljivih klubova, a svatko može naći nešto po svojoj mjeri. Ipak, ovdje ćemo prikazati nekoliko koji su već duži niz godina posebno popularni.
Hiltl Club je klub i restoran u jednom. Petkom se u ovom klubu pušta house glazba, subotom hip-hop, a nedjelja je otvoreni format. Ovdje većinom izlazi ekipa od 21 godine pa na više.
Hive je posebno popularan klub na 2 kata u samom centru Züricha. Na drugom katu nalazi se lounge u kojem možete odmoriti i uhvatiti predah od plesanja. Ovdje se većinom pušta techno glazba, a ekipa koja se okuplja je većinom od 18 godina na više.
Kaufleuten je jedan od najvećih klubova u Zürichu, gdje često možete vidjeti i slušati svjetski poznate DJ-e i sudjelovati na posebnim događajima. Ovdje većinom izlazi mlađa ekipa, a za ulazak ćete vrlo vjerojatno morati čekati čak i po sat vremena.
Koji dio Züricha istražiti?
Zürich kao najveći grad u Švicarskoj nije lako dobro istražiti, pa je bitno znati koji dio je dobar za izlaske. Klubovi su raštrkani po cijelom gradu (i okolici), pa istraživanje može potrajati. U svakom slučaju – Kreis 1 je mjesto gdje ćete pronaći najbolje (i najskuplje) klubove. Konkretnije, Bahnhofstrasse je centar za izlaske ukoliko želite vidjeti najpoznatije, najpopularnije i najpunije klubove.
Langstrasse je uvijek puna vikendom. Tu možete pronaći brojne klubove i barove u koje možete ući u slučaju da ne uspijete ući u neki klub u Kreis 1.
Niederdörfli u centru Züricha također je pun vikendom, a također nudi velik broj klubova i barova (kao i trgovinica koje rade do ponoći ili duže). Ovdje je također i najbolje mjesto za pronaći dobre gay-friendly klubove.
Većina klubova u Zürichu naplaćuje ulaz, a cijene se kreću u prosjeku od 20 do 30 franaka, no moguće je pronaći i više, kao i niže cijene. Uz to, velik broj klubova ulaz naplaćuje samo muškarcima, dok cure i žene ulaze besplatno.
Uz razliku u cijeni, cure i žene u klubove ulaze mnogo lakše nego muškarci. Dok grupe muškaraca moraju čekati na ulazu, cure mogu ući i preko reda. Ponekad muškarci ne mogu ući u klub čak ni kada imaju rezerviran lounge ukoliko u njihovoj grupi nije barem jedna cura.
Za očekivati su i visoke cijene pića, primjerice pivo od 7 franaka na više ili juice-votka od 15 franaka na više. Pušenje je u svim klubovima zabranjeno, no postoje i posebno ograđena mjesta za pušače.
Noćni život u Zürichu nudi brojne mogućnosti. Klubovi i barovi raštrkani po cijelom gradu garantiraju pronalazak nečega po mjeri svake osobe, samo je potrebno malo istražiti i pronaći ono što vama odgovara. Ovaj kratki pregled samo je uvod u cijelu priču o noćnom životu u najvećem gradu Švicarske, a ubrzo ćemo se vratiti s još članaka, pregleda i prijedloga što posjetiti i što raditi u Zürichu kada nam to stanje u svijetu napokon dozvoli.
Autorica: Martina Baričević